Branderplankryers red pa en seunArgieffoto Geoff McGregor, stasiebevelvoerder van die Nasionale Seereddingsinstituut (NSRI) in Oos-Londen, het gesê hulle is omstreeks 19:00 Saterdag na die strand ontbied ná berigte dat iemand verdrink. “Met ons aankoms het ons verneem ŉ pa het die see ingeswem om sy seun wat in die moeilikheid beland het te probeer help. Die pa het moeg geraak en self in die moeilikheid beland.” Volgens McGregor het branderplankryers tot die pa en seun se redding gekom. “ŉ Plaaslike branderplankryer, Brandon Flynn, het die seun uit die water gehelp en is toe terug die see in om die pa te help. Die pa kon aan die branderplank vasklou aangesien hy heeltemal uitgeput was. Nog twee plaaslike branderplankryers, Jordy Malherbe en sy pa, Andre, het intussen op die toneel aangekom en gesien hoe Brandon die man probeer help. Hulle het Brandon en die pa veilig na die strand teruggebring.” McGregor het die branderplankryers geloof vir hul spoedige reaksie. Die pa en seun is deur paramedici ondersoek en het geen verdere mediese sorg benodig nie.